b'\n_START_ARTICLE_\nAutographa\n_START_SECTION_\nUtseende\n_START_PARAGRAPH_\nMiddelsstore (vingespenn 32\xe2\x80\x9343 mm for de artene som forekommer i Norge) nattfly, forvingene gr\xc3\xa5aktige eller brunlige. Forkroppen har en tverrkj\xc3\xb8l av h\xc3\xb8yt oppst\xc3\xa5ende, h\xc3\xa5rlignende skjell n\xc3\xa6r framkanten og en dusk over scutellum. Midt i forvingen er det en eller to s\xc3\xb8lvhvite flekker, ofte mer eller mindre y-formet. Den bakre delen av vingens midtfelt er gjerne klarere farget enn resten av vinge, r\xc3\xb8dbrunt eller gulaktig. Nyremerket er vanligvis synlig, sjeldnere ringmerket. Mellomlinjene, som avgrenser vingens midtfelt, er lyse, men gjerne bare tydelige i den bakerste delen. Langs ytterkanten er det vanligvis et lysere omr\xc3\xa5de. Bakvingen er mer eller mindre lyst gr\xc3\xa5lig, oftest m\xc3\xb8rkere ytterst. Larvene er lysgr\xc3\xb8nne med spredte, oppst\xc3\xa5ende b\xc3\xb8rster.\n_START_SECTION_\nLevevis\n_START_PARAGRAPH_\nArtene er mest knyttet til \xc3\xa5pne omr\xc3\xa5der men siden de er aktive flygere kan de dukke opp nesten hvor som helst. Larvene, som overvintrer, lever p\xc3\xa5 ulike l\xc3\xb8vtr\xc3\xa6r, busker og urter, s\xc3\xa6rlig synes brennesle (Urtica dioica) \xc3\xa5 v\xc3\xa6re en mye brukt n\xc3\xa6ringsplante. De voksne sommerfuglene bes\xc3\xb8ker gjerne blomster. I alle fall noen av artene flyr n\xc3\xa6rmest d\xc3\xb8gnet rundt. Flere av artene, spesielt gammafly, kan foreta lange vandringer.\n_START_SECTION_\nUtbredelse\n_START_PARAGRAPH_\nSlekten er utbredt i Palearktis og i Nord-Amerika. I Norge er artene stort sett utbredt i S\xc3\xb8r-Norge, men streifende individer kan dukke opp lenger nord.'